| **Rokas Žilinskas** |
| --- |
|  |
| Gimė | 1972 m. liepos 20 d.Vilniuje |
| Mirė | 2017 m. birželio 6 d. (44 metai)Vilniuje |
| Palaidotas (-a) | 2017 m. birželio 9 d.Antakalnio kapinėse |
|  |
| Veikla | Lietuvos žurnalistas, politikas |
| Pareigos | Seimo narys |
| Partija | Narystės:2008−2009 m. Tautos prisikėlimo partija2009−2011 m. Krikščionių partija2011−2017 m. Tėvynės sąjungos - Lietuvos krikščionių demokratų partija |
|  |
| Alma mater | Vilniaus universitetas |

**Rokas Žilinskas** (1972 m. liepos 20 d. Vilniuje – 2017 m. birželio 6 d. Vilniuje) – Lietuvos žurnalistas, politikas, visuomenės veikėjas.

Biografija
----------

Užaugo vaikų lopšelio auklėtojos ir plaukimo trenerio šeimoje. Lankė A. Vienuolio vidurinę mokyklą, baigė Vilniaus 27-ąją vidurinę mokyklą. Paskatintas geografijos mokytojos, itin susidomėjo geografija, vėliau politologija, politika. Kartu su mokytoja įkūrė pirmą tuometinėje SSRS jaunųjų lektorių tarptautininkų klubą, pirmasis jo prezidentas. Skaitė paskaitas jaunesnių klasių moksleiviams savo ir kitose Vilniaus mokyklose.

Vienas žinomiausių Lietuvos televizijos ir LNK žinių tarnybos veidų. 

Pirmasis Lietuvos parlamentaras, viešai pripažinęs savo homoseksualumą. Dalyvavo 2010 m. gegužės 8 d. Vilniuje vykusiose pirmose gėjų eitynėse.

Skandalingai pagarsėjo po incidento, kai 2007 m. gruodžio 4 d. būdamas neblaivus susikivirčijo su taksistu ir išplūdo iškviestus policijos pareigūnus. Už tai patrauktas baudžiamojon atsakomybėn ir nuteistas, 2011 m. LAT atmetė R. Žilinsko skundą ir nustatė, kad jis buvo pagrįstai nuteistas dėl pareigūnų įžeidimo.

Nuo 2017 m. balandžio 20 d. nedalyvavo Seimo plenariniuose posėdžiuose, kuomet buvo nustatytas sunkus plaučių uždegimas. 2017 m. gegužės pradžioje buvo paguldytas į ligoninę.

Žurnalistika
------------

Įstojęs į VU Žurnalistikos institutą, ėmė dirbti žiniasklaidoje – spaudoje, paskui radijuje, televizijoje. V kurse eksternu išlaikęs paskutinę sesiją, 6 mėnesius studijavo Indijos masinės komunikacijos institute (IIMC) Delyje, ten baigė studijas, gavo diplomą. Vilniaus universitete už diplominį darbą gavo aukščiausią įvertinimą.

Studijuodamas pirmame kurse, R. Žilinskas 1991–1992 metais pradėjo dirbti užsienio naujienų redaktoriumi „Vilniaus laikraštyje". 1992–1998 metais dirbo Lietuvos televizijoje vakaro žinių redaktoriumi ir vedėju. 1998–2008 metais jis buvo žinių vedėjas ir užsienio naujienų redaktorius LNK žinių tarnyboje. Stažavosi JAV informacijos tarnybos kursuose Vašingtone, dalyvavo Europos žurnalistikos centro seminaruose Europos šalyse. Žiniasklaidoje išdirbo 18 metų.

Politinė karjera
----------------

2008 m. spalio 12 d. LR Seimo rinkimuose R. Žilinskas kandidatavo su Tautos prisikėlimo partija. Gavęs 23 744 pirmumo balsų, porinkiminiame partijos sąraše iš 13-os vietos pakilo į 3-iąją, buvo išrinktas į LR Seimą per 2008, 2012 ir 2016 metais vykusius rinkimus.

Po Seimo rinkimų I turo buvo sulaikytas Vilniaus policijos vairuojant neturint tam teisės ir be automobilio dokumentų. Būsimoji „Tautos prisikėlimo partijos" (TPP) parlamentinė frakcija pasmerkė šį poelgį.

Nuo pat Seimo kadencijos pradžios 2008-aisiais Rokas Žilinskas buvo Atominės energetikos komisijos nariu ir jos pirmininku nuo 2009 08 01. Komisija parlamentinės kontrolės teisėmis prižiūrėjo Ignalinos atominės elektrinės uždarymą ir su juo susijusius projektus, naujosios Visagino atominės elektrinės projekto plėtrą. 

2008 - 2012 m. Užsienio reikalų komiteto ir Europos reikalų komiteto narys. 

2012 - 2016 m. LRS Ekonomikos komiteto narys. Narkomanijos ir alkoholizmo prevencijos komisijos narys. 

2009 m. rudenį R. Žilinskas paliko Tautos prisikėlimo partijos frakciją seime ir prisijungė prie opozicinės Krikščionių partijos frakcijos.
2011 m. balandžio 14 d. R. Žilinskas pašalintas iš Krikščionių partijos po to, kai naujienų portalas lrytas.lt paskelbė vaizdo medžiagą, kurioje skelbiama, kad R.Žilinskas būdamas neblaivus vedė Seimo Atominės energetikos komisijos posėdį.

2011 m. birželio 23 d. buvo pakviestas prisijungti prieTėvynės sąjungos - Lietuvos krikščionių demokratų frakcijos.

2011 m. tapo Tėvynės sajungos - Lietuvos krikščionių demokratų partijos nariu. 2012 m. Seimo rinkimuose buvo išrinktas daugiamandatėje apygardoje. 
2012−2016 m. Seimo kadencijoje dirbo ekonomikos komitete. Buvo alkoholizmo ir narkomanijos prevencijos bei energetikos komisijų narys.

2016 m. Lietuvos Respublikos Seimo rinkimuose buvo išrinktas trečią kartą seimo nariu pagal Tėvynės sąjungos - Lietuvos krikščionių demokratų partijos sąrašą.

Sodininkų bendrijų ir skirstomųjų tinklų konfliktas
---------------------------------------------------

Nuo 2008 m. Seimo kadencijos pradžios Rokas Žilinskas dalyvavo sprendžiant sodininkų bendrijų ir skirstomųjų tinklų konfliktą, siekė panaikinti bendruomenėms taikomą elektros galios dedamosios mokestį, taip pat buvo vienas iš seimo narių, pasiūliusių Energetikos įstatymo pataisą, kuria siekiama įtvirtinti sodininkų interesus ginančias įstatymo nuostatas.

Priklausomybių prevencija
-------------------------

Vedinas asmeninės patirties ir kraupios alkoholio vartojimo bei jo padarinių statistikos, siekė subalansuoti priklausomybių žalą ir jas sukeliančių pramonių bei verslų galimybes tą žalą sumažinti prisidedant prie švietimo, priklausomybių prevencijos, gydymo ir reabilitacijos;

Asmeniškai vadovo paties suburtoms darbo grupėms ir dalyvavo kitose, dirbančiose prie Lietuvos Respublikos Prezidento kanceliarijos ir Vyriausybės institucijų, diegiant socialinės atsakomybės modelį priklausomybes sukeliančių industrijų ir visuomenės santykiuose; 

Labdaringai konsultavo žmones priklausomybių prevencijos, gydymo, reabilitacijos ir reintegracijos į visuomenę klausimais.

Apdovanojimai
-------------

* Labdaros fondo „Mūsų krantas" 3-iojo laipsnio Auksinis ordinas;
* Naujienų portalo DELFI „Titanas" „Už drąsiausią metų straipsnį";
* Respublikos Prezidento dekretu – atminimo ženklas „Už asmeninį indėlį prisidedant prie Lietuvos pirmininkavimo Europos Sąjungos Tarybai 2013 metais".

Šaltiniai
---------

1. ↑
2. ↑  „R.Žilinskas: mes nebekalbame apie gėjų paradą, mes kalbame apie žmogaus teises (atnaujinta 18.08 val.)". 15min. 2010-05-08. Nuoroda tikrinta 2017-06-06.
3. ↑  „Žilinskas neatmeta galimybės dar kartą kreiptis į Lietuvos Aukščiausiąjį Teismą)". alfa.lt. 2011-02-04. Suarchyvuotas originalas 2018-03-02. Nuoroda tikrinta 2017-06-06.
4. ↑  *Aukščiausiasis Teismas atmetė R.Žilinsko skundą – politikas oficialiai teistas*. delfi.lt, 2011 m. birželio 28 d. 13:02
5. ↑  „R. Žilinskas vis dar ligoninėje, būklė rimta". delfi.lt. 2017-05-18. Nuoroda tikrinta 2017-06-06.
6. ↑  „Parlamentaras R. Žilinskas paguldytas į ligoninę". delfi.lt. 2017-05-11. Nuoroda tikrinta 2017-06-06.
7. ↑  *PO SUNKIOS LIGOS MIRĖ SEIMO NARYS KONSERVATORIUS R. ŽILINSKAS*, 2017 m. birželio 6 d. BNS informacija (bernardinai.lt)
8. ↑  *PO SUNKIOS LIGOS MIRĖ SEIMO NARYS KONSERVATORIUS R. ŽILINSKAS*, 2017 m. birželio 6 d. BNS informacija (bernardinai.lt)
9. ↑  „Policijai vėl įkliuvo Žilinskas (nuotraukos, video, atnaujinta 1.26 val.)". alfa.lt. 2008-10-16. Nuoroda tikrinta 2017-06-06.
10. ↑  „Būsimoji TPP frakcija Seime pasmerkė Žilinsko elgesį". alfa.lt. 2008-10-17. Nuoroda tikrinta 2017-06-06.
11. ↑  lrs.lt
12. ↑  *R.Žilinskas priimtas į Tėvynės sąjungos frakciją Seime*, kauno.diena.lt, 2011-06-23 16:02:19
13. ↑  *R.Žilinskas pašalintas iš Krikščionių partijos*, BNS, veidas.lt, 2011 m. balandžio 14 d.
14. ↑  *R.Žilinskas priimtas į Tėvynės sąjungos frakciją Seime*, kauno.diena.lt, 2011-06-23 16:02:19
15. ↑  vrk.lt
16. ↑  lrs.lt Archyvuota kopija 2017-07-03 iš Wayback Machine projekto.
17. ↑  vrk.lt
18. ↑  „Seimo nario R. Žilinsko pranešimas: Seime aptarta sodininkų bendrijų elektros tinklų išpirkimo problematika". lrs.lt. 2010-05-18. Nuoroda tikrinta 2017-06-06.
19. ↑  „PASIŪLYMAS LIETUVOS RESPUBLIKOS ELEKTROS ENERGETIKOS ĮSTATYMO 2, 5, 6, 10, 14, 22, 23, 24, 25, 28, 32, 36, 38, 39, 41, 42, 43, 44 IR 45 STRAIPSNIŲ PAKEITIMO IR ĮSTATYMO PAPILDYMO 421 STRAIPSNIU ĮSTATYMO PROJEKTUI (XIP-1475)". lrs.lt. 2009-12-21. Nuoroda tikrinta 2017-06-06.
20. ↑  chernobyl-funds.eu Archyvuota kopija 2016-10-25 iš Wayback Machine projekto.
21. ↑  *DELFI autorių vakare už geriausius tekstus išdalyti titanai,* delfi.lt, 2013 m. lapkričio 13 d. 21:14
22. ↑  DEKRETAS DĖL APDOVANOJIMO ATMINIMO ŽENKLU, 2013 m. gruodžio 30 d. Nr. 1K-1686